與范箕叟避暑西湖
作者：蘇過
朝代：宋

paragraphs: 快哉楚王風，庶人安得共。
西陂浩無價，不計吾儕用。
永日不可暮，窮居厭塵鬨。
出門有佳詣，咫尺窺潭洞。
危樓俯木杪，大廈森高棟。
戶牖交梧楸，蒲荷接蘋葑。
閑持枕簟往，遽起江湖夢。
醒然涼肺肝，習習吹衣動。
世間賤易得，清風誰與重。
勞生不自覺，至樂那容衆。
北窗與君享，世網念少縱。
肉食固肥甘，輕塵沒飛鞚。